
Text rozhodnutia
Súd: Krajský súd Bratislava Spisová značka: 3Cob/182/2016 Identifikačné číslo súdneho spisu: 1115218735 Dátum vydania rozhodnutia: 28. 02. 2017 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2017:1115218735.1 Uznesenie Krajský súd v Bratislave v senáte zloženom z predsedu senátu Mgr. Štefana Zelenáka a členiek senátu JUDr. Eleny Ondrišovej a JUDr. Miroslavy Janečkovej, v právnej veci žalobcu regionPRESS, s.r.o., Študentská 2, Trnava, IČO: 36 252 417, práv. zast. Prosman a Pavlovič advokátska kancelária, s.r.o., Hlavná 31, Trnava, IČO: 36 865 281, proti žalovanému Viera Teššíková - VVS, Holubyho 6, Bratislava, IČO:40 253 643, o zaplatenie 340,80 EUR s prísl. a o odvolaní žalobcu proti uzneseniu Okresného súdu Bratislava I v Bratislave č.k. 25Cb/130/2015-92 zo dňa 1.3.2016 jednohlasne, takto r o z h o d o l : Krajský súd v Bratislave uznesenie Okresného súdu Bratislava I v Bratislave č.k. 25Cb/130/2015-92 zo dňa 1.3.2016 z r u š u j e a vec v r a c i a súdu prvej inštancie na ďalšie konanie a rozhodnutie. o d ô v o d n e n i e : 1. Napadnutým uznesením súd prvej inštancie konanie zastavil z dôvodu nezaplatenia súdneho poplatku za návrh na začatie konania a žalovanému nepriznal náhradu trov konania. V odôvodnení uviedol, že výzvou zo dňa 17.8.2015 vyzval žalobcu na zaplatenie súdneho poplatku za návrh na začatie konania a zároveň ho poučil, že konanie bude zastavené, ak do 10 dní od doručenia výzvy nezaplatí súdny poplatok vo výške 20,-EUR. Výzva na zaplatenie súdneho poplatku bola žalobcovi doručená dňa 9.11.2015, pričom súdny poplatok nebol zaplatený. 2. Proti uzneseniu podal v zákonnej lehote odvolanie žalobca, ktorý uviedol, že súdny poplatok vo výške 20,- EUR zaplatil. 3. Krajský súd v Bratislave, ako súd odvolací preskúmal rozhodnutie súdu prvej inštancie, prejednal odvolanie podľa § 380 ods. 1, zák. č. 160/2015 Z.z. Civilný sporový poriadok (ďalej len C.s.p.) bez nariadenia pojednávania a po oboznámení sa s obsahom spisu súdu prvej inštancie, s dôvodmi odvolania dospel k záveru, že odvolanie proti uzneseniu je dôvodné. 4.Odvolací súd konštatuje, že konanie na súde prvej inštancie sa viedlo a odvolanie žalobcu bolo podané v rámci účinnosti zákonnej úpravy procesného konania podľa Občianskeho súdneho poriadku č. 99/1963 Zb., avšak o odvolaní rozhodoval odvolací súd po nadobudnutí účinnosti právnej úpravy Civilného sporového poriadku č. 160/2015 Z.z. a postupoval tak v súlade s § 470 ods. 1, C.s.p. a § 473 C.s.p., podľa ktorých sa počnúc účinnosťou C.s.p. ruší úprava Občianskeho súdneho poriadku č. 99/1963 Zb. a aj na konania začaté pred účinnosťou C.s.p. sa počnúc dátumom 1.7.2016 vzťahuje aktuálna procesná úprava C.s.p. 5. Odvolací súd po preskúmaní spisového materiálu uvádza, že na č.l. 91, spisu je založený záznam o zložení platby 20,-EUR na účet súdu od žalobcu pod var. symbolom 1153192515. V platobnom predpise - S11-170815-0010, ktorý bol žalobcovi doručený spolu s výzvou na zaplatenie súdneho poplatku za žalobu je uvedený špec. sym. 1153192515. Z uvedeného je zrejmé, že v čase rozhodovania odvolacieho súdu žalobca vyrúbený súdny poplatok zaplatil avšak s nesprávne uvedenými identifikátormi. So zreteľom na uvedené preto odvolací súd napadnuté uznesenie súdu prvej inštancie podľa § 389 ods. 1, písm. b) C.s.p. zrušil a podľa § 391 odsek 1, C.s.p. mu vec vrátil na ďalšie konanie. Podľa § 262 ods. 1, C.s.p. o nároku na náhradu trov konania rozhodne aj bez návrhu súd v rozhodnutí, ktorým sa konanie končí. Podľa § 262 ods. 2, C.s.p. o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

